Põldealune laht

Põldealune laht (ka Põldalune laht) on järv Saare maakonnas Saaremaa vallas Siiksaare küla lähedal. Selle pindala on 30,9 ha.Tamre, Ruta (2006). Eesti järvede nimestik. Looduslikud järved, tehisjärved. Keskkonnaministeeriumi Info- ja Tehnokeskus.

 Veerežiim 
Põldealuse lahe vesi sarnaneb sisemaa järvede omaga, kuna laht asub merest veidi eemal. Samuti mõjutab vee olemust ka veevahetus, mis on lahes aeglane, toimudes umbes kord aastas.Ott, Ingmar jt (2012). Rannikujärvede uurimiste tulemused. – Rannikulõukad Eestis ja Läänemere keskosas. Arengulugu, geoloogia ja hüdroloogia, elustik ning looduskaitseline väärtus. Tartu Ülikooli Pärnu kolledž, Keskkonnaamet, Eesti Maaülikooli Põllumajandus- ja keskkonnainstituudi Limnoloogiakeskus.

Lahe vesi on heleroheline ja põhjani läbipaistev (0,7 m). Vee pH-tase on väga kõrge (10,6), st seal on hapniku üleküllastus (214%). Samuti sisaldab veekogu suures koguses fosforit ja lämmastikku. Seetõttu on lahes oleva vee kvaliteet kehv.

 Elustik 

 Kalastik 
Põldealuse lahe kalastik pole väga liigirikas. Liikidest leidub seal näiteks ahvenaid (Perca fluviatilis), hõbekokre (Carassius gibelio) ja kokre (Carassius carassius), lisaks hauge (Esox lucius), mudamaime (Leucaspius delineatus) ja viidikaid (Alburnus alburnus).

 Taimestik 
Lahe rannikualadel esineb palju kaldaveetaimi, näiteks harilik pilliroog (Phragmites australis), lääne-mõõkrohi (Cladium mariscus), kare kaisel (Schoenoplectus tabernaemontanii) ja meri-mugulkõrkjas (Bolboschoenus maritimus). Samuti esineb rohkelt veesisest taimestikku, mis katab suurt osa lahe põhjast. Näiteks leidub mändvetikaid (Charophyta), kamm-penikeeli (Potamogeton pectinatus) ja vahelmist näkirohtu (Najas marina subsp. intermedia), millest viimane kuulub looduskaitse all olevate liikide teise kategooriasse.

 Mikrovetikad 
Mikrovetikate liikidest leidub Põldealuse lahes näiteks sinivetikaid perekonnast Aphanizomenon sp., Cyanodictyon iac ja Merismopedia punctata. Suurimat biomassi ehk elusaine hulka annab vaguviburvetikas (Peridinium bipes.).

 Kaitse 
Põldealune laht kuulub Laidevahe Looduskaitsealale, et tagada seal pesitsevate kaitsealuste liikide elupaikade säilimine. Ühtlasi kuulub piirkond nii Siiksaare-Oessaare lahtede linnuala kui ka Siiksaare-Oessaare loodusalana (keskkonnaregistri kood EE0040469) Euroopa Liidu Natura 2000 võrgustikku.

Viited

Kategooria:Saaremaa valla järved